УТВЪРЖДАВАМ !

30.12.2020 г.

Божидарка Йосифова: ............................

Административен ръководител – Председател

на Районен съд Белоградчик

ВЪТРЕШНИ ПРАВИЛА

ЗА СЛУЧАЙНОТО РАЗПРЕДЕЛЕНИЕ НА ДЕЛАТА

В РАЙОНЕН СЪД БЕЛОГРАДЧИК

**І. ОБЩИ ПОЛОЖЕНИЯ**

**Чл. 1** (1) С настоящите правила се уреждат редът и начинът за определяне на съдия-докладчик по делото на принципа на случайния подбор, регламентиран в чл. 9, ал. 1 от Закона за съдебната власт.

(2) Целта на настоящите правила е да се установи ефективно приложение на принципа на случайния подбор и невъзможността за манипулиране, гарантиране документираност и прозрачност при разпределение на делата, отчитане особеностите на отделните видове дела и равномерност при разпределението им.

**Чл. 2** (1) Разпределението на делата в Районен съд Белоградчик се извършва на принципа на случайния подбор чрез електронно разпределение, съобразно поредността на постъпването, материята, видовете дела и процесуалните срокове, изискващи незабавно произнасяне.

(2) Разпределението на делата в Районен съд Белоградчик се осъществява чрез „Единната информационна система на съдилищата“ /ЕИСС/, разработена от „Информационно обслужване“ АД и въведена от Висшия съдебен съвет в реална експлоатация в Районен съд Белоградчик на 25.08.2020 г.

(3) Книжата, по които се образуват дела, се сканират в ЕИСС и се предават в деня на постъпването им или най – късно на следващия ден, на административния ръководител на съда, а при негово отсъствие на съдията, който го замества, или на друг съдия, определен със заповед от Председателя, който образува делото, ако са налице процесуалните изисквания и го разпределя, съобразно поредността на постъпването на книжата в съда.

(4) Делата, които се образуват и разглеждат в извън работно време, се образуват и разпределят от дежурния съдия.

(5) Разпределението на делата се извършва от персоналния компютър на лицата по ал. 3, като всеки разпределящ се идентифицира с персонален квалифициран електронен подпис.

(6) Разпределението се извършва чрез опцията „автоматично" между всички съдии, за които не са налице основания за използване на други опции в случаите, уредени в настоящите правила.

**ІІ. ПРАВИЛА ЗА ОПРЕДЕЛЯНЕ НА СЪДИЯ-ДОКЛАДЧИК ПО ДЕЛО**

**Чл. 3** (1) В ЕИСС е въведена „начална информация“, относно: съда, видовете, шифрите и групите дела, които се разглеждат в съда, съдиите-докладчици по групите дела, процент на натовареност на съдиите и други данни, посочени в системата.

(2) Процентът на натовареност на Председателя на съда и на съдиите се определя съобразно чл. 79, ал. 2, т. 9 от ЗСВ – със Заповед на Председателя на съда, съобразена с Решение на Общото събрание на съдиите.

(3) С оглед обезпечаване на срочното и качественото разглеждане на делата и с цел избягване на моментно претоварване на съдия-докладчик за определен пероид от време, промяна на натоварването може де се извършва само въз основа на изрична заповед на Председателя на съда.

(4) В случай на командироване на съдия от друг съд, сащият се включва в разпределението с първоначален процент натовареност, определен със заповед на Председателя на съда.

**Чл. 4.** Видове дела:

1. Наказателни дела:

* Наказателни дела от общ характер – по обвинителни актове, по внесени споразумения от прокурора по реда на НПК
* Наказателни дела от частен характер – по тъжби на пострадалия (НПК)
* Частни наказателни дела – по частни жалби, жалби по чл. 243 и чл. 244 НПК; по молби за реабилитация; по предложения за принудителни медицински мерки по чл. 89 НК; по искания за задължително настаняване и лечение по чл. 154, ал. 2 и 3 и по чл. 157 от Закона за здравето; по всички искания и жалби към съда в досъдебното производство; по производствата във връзка с изпълнение на наказанията; по делегация на български и чуждестранни съдилища по наказателни дела и по молби и предложения за определяне на общо наказание; по молби по чл. 474, ал. 3 НПК; по чл. 23 – 24а от Закона за борба срещу противообществените прояви на малолетните и непълнолетните; по чл. 463 и сл. НПК; по искане на прокурор за разкриване на банкова тайна; по искания по Закона за електронните съобщения и други.
* Административно – наказателни дела – по жалби срещу наказателни постановления, срещу Електронен фиш, по реда на УБДХ, по предложения по чл. 78а НК.

1. Граждански дела:

* Граждански дела – по всички молби и жалби от гражданскоправен характер, които се разглеждат в открито или закрито заседание и се издава решение.
* Частни граждански дела – по всички молби и жалби от гражданскоправен характер, по които съдът се произнася с определение или заповед, по делегация на българските и чуждестранните съдилища по граждански дела; по искане за разкриване на банкова тайна и други.

**Чл. 5** (1) В предвидените от Закона, Единната методика или настоящите правила случаи, някои дела се разпределят по изключение от принципа за случайното разпределение, а именно на принципите: „на определен докладчик“ като разпределението се извършва РЪЧНО, като изрично се посочват причините за това.

(2) След избора на съдия-докладчик по разпределяното дело, разпределението е готово и следва да бъде финализирано чрез подписване на протокола с електронен подпис.

(3) За всяко едно разпределение ЕИСС генерира протокол, който се разпечатва на хартиен носител, подписва се от разпределящия и се прилага по делото.

**ІІІ. ОСОБЕНИ ХИПОТЕЗИ НА ПРИЛОЖЕНИЕ НА ПРИНЦИПА НА СЛУЧАЙНОТО РАЗПРЕДЕЛЕНИЕ НА ДЕЛАТА**

**Чл. 6** (1) Делата се разпределят РЪЧНО на принципа „на определен“ в следните хипотези :

1. Наказателни и административно-наказателни дела:

а) При прекратяване на съдебно производство и връщане на делото на прокурор за допълнително разследване, при последващо внасяне на същото за разглеждане в съда, образуваното под нов номер дело се разпределя на първоначално определения съдия – докладчик.

б) След отмяна на съдебен акт, прекратяващ производството по дело на основание подсъдност, новообразуваното дело се разпределя на първоначално определения докладчик.

в) При връщане на дело на първоинстанционен съд поради неправилното му администриране, при следващо внасяне на делото от същия съд то се разпределя на първоначално определения докладчик.

г) При производство по чл. 65 от НПК, като делото се разпределя на съдията-докладчик взел първоначалната мярка за неотклонение, а при негово отсъствие на дежурен съдия.

1. Граждански дела:

а) След отмяна на съдебен акт при инстанционен контрол, прекратяващ производството по делото, същото се разпределя на първоначално определения докладчик.

б) При връщане на дело на първоинстанционен съд поради неправилното му администриране, при следващо внасяне на делото от същия съд то се разпределя на първоначално определения докладчик.

(2) Прилагане на разпределение без участие на определени съдии.

а) При отмяна/обезсилване на съдебен акт и връщане на делото за разглеждане от друг състав на същия съд, делото се разпределя на случаен принцип, но без участието на съдията – докладчик/членовете на съдебния състав, постановили отменения/обезсиления съдебен акт.

б) При законово основание в подбора на докладчик на някое дело да не участват определени магистрати, се използва тази опция. Това става в случаите на ползване на платен годишен отпуск, отпуск по болест, продължителна командировка и други законови основания, указващи невъзможност конкретен докладчик да участва в разглеждането на делото.

в) за всички останали случаи, за които законите изискват разглеждането на делото без определен съдия.

(3) Прилагане на разпределение „по дежурство“ – съобразно утвърдения график за дежурствата на съдиите през почивните и празнични дни, който се изготвя ежемесечно.

(4) Повторно разпределение на вече разпределено дело.

а) при самоотвод или при направен отвод, който е бил уважен.

б) когато се налага смяна на съдията-докладчик при продължителен отпуск поради временна неработоспособност или по други причини.

За преразпределението се подписва и разпечатва протокол, който съдържа информация за предишния избран съдия, причините за преразпределението и новия избран съдия, както и съдиите, които са били изключени от преразпределението и причините за изключването.

(5) При постъпила една и съща искова молба няколко пъти и образувани няколко дела, молбата се разглежда по първото образувано дело, от първия разпределен докладчик съгласно случайното разпределение на делата, а останалите дела се прекратяват.

(6) При обединяването на няколко различни дела с различен предмет, но между едни и същи страни, или когато имат връзка помежду си, за разглеждане в едно производство /служебно съединяване на искове/, то продължава под номера на първото образувано дело и се разглежда от определения по това дело докладчик.

(7) В случаите когато се налага администриране на дело на отсъстващ съдия-докладчик, по молби и искания, по които се дължи незабавно произнасяне, делата не се преразпределят. В тези случаи заместващия съдия следва да се въведе като такъв в ЕИСС за периода на заместване по конкретното дело.

(8) При отвод на всички съдии, делото се добавя в ЕИСС чрез опциите „Съдебни дела“ – „Управление на дела“ – „Регистър на добавени съдии при масов отвод“ и се възлага на Председателя на съда или на съдията, определен за негов заместник за постановяване на съдебен акт, с който делото се прекратява и се изпраща на съответния съд /Окръжен съд или ВКС/ – за определяне на друг равен по степен съд, който да го разгледа.

**ІV. ДОПЪЛНИТЕЛНИ РАЗПОРЕДБИ**

§ 1. Настоящите вътрешни правила за случайното разпределение на делата в Районен съд Белоградчик са утвърдени със Заповед № 195/ 30.12.2020 г. на Административния ръководител – Председател на Районен съд Белоградчик.

§ 2. Контролът по изпълнение на настоящите правила се осъществява от Административния ръководител. След утвърждаването на правилата, същите да се предостяват на всички съдии и служители за сведение и изпълнение.

§ 3. Настоящите правила да се публикуват на Интернет страницата на Районен съд Белоградчик, в изпълнение на чл. 6 от Единната методика по приложението на принципа за случайно разпределение на делата в районните, окръжните, админинстративните, военните, апелативните и специализираните съдилища (приета с Решение на ВСС по протокол № 57/04.12.2014 г., изменена и актуализирана с Решение на ВСС по протокол № 13/19.03.2015 г..; изм. с решение на СК на ВСС по Протокол № 1/10.01.2017 г.; изм. с решение на СК на ВСС по Протокол № 9/13.03.2018 г.).